দুর্যোগের দিন কার্নিভাল নিয়ে বিরাট মন্তব্য মুখ্যমন্ত্রীর, কী বললেন?

ওয়েব ডেস্ক: বিপর্যস্ত উত্তরবঙ্গ! ভেসে গিয়েছে একাধিক এলাকা। আতঙ্কিত স্থানীয়রা। যদিও, আজ পরিস্তিতি অনেকটাই স্বাভাবিক। তবে ক্ষয়ক্ষতি মিটতে সময় লেগে যাবে অনেকটা । এরই মধ্যে একাধিক বিষয় নিয়ে শুরু হয়েছে রাজনৈতিক টানাপোড়েন। যা ঘিরে ক্রমশ পারদ চড়ছে। এই আবহে দুর্গা কার্নিভাল বাতিল করা হয়নি কেন তা নিয়ে প্রশ্ন তুলছিল বিরোধীরা। এবার তাদের জবাব দিলেন মুখ্যমন্ত্রী মমতা বন্দ্যোপাধ্যায়। জানালেন, রাজনীতি করেছে বিরোধীরা। কার্নিভাল বাংলার গর্ব। উপস্থিত ছিলেন বিদেশিরা। শেষ মুহূর্তে তা বাতিল করা সম্ভব নয়। তাছাড়া তিনি গেলে উদ্ধারকার্যে প্রভাব পড়ত। পুলিশ ব্যস্ত হয়ে পড়ত তাঁকে নিয়ে। যা মোটেও কাম্য নয়। কারণ দুর্যোগের সময় প্রধান কাজ দুর্গতের পাশে দাঁড়ানো।

মমতা বলেন, ‘‘কেউ কেউ রাজনীতি শুরু করে দিয়েছেন তখন বাংলায় কেন কার্নিভাল হল? আরে কার্নিভাল তো বাংলার গর্ব! বাংলার ক্লাবগুলো অপেক্ষা করে থাকে এর জন্য, তার কি কোনও মূল্য নেই? কোনও দুর্যোগের পর কাজ শুরু করতে ন্যূনতম সময় লাগে। সেদিন যদি আসতামও, এসে কী করতাম?’’

আরও পড়ুন: ধীরে ধীরে স্বাভাবিক হচ্ছে পাহাড়, দুর্গতদের পাশে মুখ্যমন্ত্রী

উল্লেখ্য, উত্তরে দুর্যোগ চলাকালীন রবিবার কলকাতায় কার্নিভাল নিয়ে কটাক্ষের মুখে পড়তে হয়েছে মমতাকে। শনিবার বিকেল থেকে রবিবার সকাল পর্যন্ত ভয়াবহ বৃষ্টির জেরে দার্জিলিং-সহ উত্তরবঙ্গে বিপর্যয়ের পরেও মুখ্যমন্ত্রী কেন রবিবারই দার্জিলিং রওনা হলেন না, কেন বিসর্জনের কার্নিভালে যোগ দিতে কলকাতায় রয়ে গেলেন, রবিবারই তা নিয়ে প্রশ্ন তোলেন বিরোধী দলনেতা শুভেন্দু অধিকারী। একই সুরে মমতাকে আক্রমণ করেছেন বিজেপির রাজ্য সভাপতি শমীক ভট্টাচার্য-সহ অন্য নেতারা।