দার্জিলিংয়ে বিপর্যয়, পরিদর্শনে যাচ্ছেন রাজ্যপাল

ওয়েব ডেস্ক: একরাতের টানা বৃষ্টি উত্তরবঙ্গের (Northbengal) ছবি ভয়ঙ্কর করে তুলেছে। ভেঙেছে বিভিন্ন লোহার ব্রিজ। মৃতের সংখ্যাও একাধিক। এখনও পর্যন্ত পাহাড়ের বিভিন্ন এলাকায় আটকে রয়েছেন অনেকে। তাদের ফিরিয়ে আনার চেষ্টা চালাচ্ছে প্রশাসন। এরইমধ্যে একদিকে আজ দুপুরেই শিলিগুড়ি (Siliguri) যাচ্ছেন মুখ্যমন্ত্রী মমতা বন্দ্যোপাধ্যায় (Mamata Banerjee)। অন্যদিকে আজই যাচ্ছেন রাজ্যপাল সিভি আনন্দ বোস (Cv Anand Bose)।

শনিবার রাতের টানা বৃষ্টি। বিপর্যস্ত পাহাড়। রবিবার সকাল থেকে পরিস্থিতির উপর নজর রেখেছেন মুখ্যমন্ত্রী। আজ দুপুরের মধ্যে শিলিগুড়ি পৌঁছে তারপর যাবেন ক্ষতিগ্রস্ত এলাকায়। অন্যদিকে, রাজভবনে খোলা হয়েছে পিস রুম। সেখান থেকে উত্তরবঙ্গের পরিস্থিতির উপর নজর রাখা হচ্ছে। শুধু তাই নয়, দুর্গতদের দ্রুত সাহায্য পৌঁছে দিতে খোলা হয়েছে বিশেষ র‍্যাপিড অ্যাকশন সেলও। রাজভবন সূত্রে খবর, এই সেল ২৪ ঘণ্টা কাজ করবে। যে কোনও প্রয়োজনে কিংবা সাহায্য চেয়ে দুর্গত এলাকা থেকে মানুষ র‍্যাপিড অ্যাকশন সেলে যোগাযোগ করতে পারবেন। ইতিমধ্যে যোগাযোগের একটি নম্বর এবং ইমেলও রাজভবনের তরফে বিজ্ঞপ্তি দিয়ে জানানো হয়েছে। নম্বর এবং ইমেল আইডিটি হল – ০৩৩–২২০০১৬৪১ এবং peaceroomrajbhavan@gmail.com। এই অবস্থায় আজ সোমবারই উত্তরবঙ্গ ছুটে যাচ্ছেন রাজ্যপাল সিভি আনন্দ বোস। এদিন দুপুরে তাঁর সেখানে পৌঁছানোর কথা বলে জানা যাচ্ছে।

আরও পড়ুন: বিপর্যস্ত দার্জিলিং-সিকিম, কী বললেন রাহুল?

প্রকৃতির রোষে তছনছ উত্তরবঙ্গ। উত্তরবঙ্গে এখনও পর্যন্ত দুর্যোগ পরিস্থিতিতে প্রাণ হারিয়েছে কমপক্ষে ২৪ জন। নিখোঁজ বহু। ইতিমধ্যেই মৃত্যুর ঘটনায় শোকপ্রকাশ করেছেন প্রধানমন্ত্রী থেকে মুখ্যমন্ত্রী। সোমবারই উত্তরবঙ্গে যাচ্ছেন মুখ্যমন্ত্রী নিজে। প্রাণহানির ঘটনায় সোশাল মিডিয়ায় বাংলায় পোস্ট করেছেন কংগ্রেস সাংসদ রাহুল গান্ধীও।